ছেলের প্রশ্ন অবাক টলি-কুইন, মেয়ের সঙ্গে প্রথম পুজো কোয়েলের

কলকাতা: হাতে গোনা আর মাত্র কয়েকটা দিন আর তারপরই শুরু হয়ে যাবে বাঙালির প্রিয় দুর্গোৎসব। চলতি বছর কলকাতার মল্লিক বাড়ির দুর্গাপুজো (Durga Puja 2025) ১০১ বছরে পা দিল। এই পুজোর কটা দিন পরিবারের সঙ্গে একেবারে ঘরের মেয়ের মতোন করেই কাটান কোয়েল মল্লিক (Koel Mallick)। এই বছরের পুজো কোয়েল তো বটেই গোটা মল্লিক বাড়ির জন্য একটু বিশেষ। মেয়ে কাব্যর প্রথম পুজো। আর এরই মাঝে কোয়েল জানালেন কবীরের কোন প্রশ্নে অবাক হয়ে গিয়েছেন তিনি।

বোনেদি বাড়ির দুর্গাপুজোগুলির মধ্যে মল্লিক বাড়ির পুজো অন্যতম। এই পুজো ঐতিহ্যবাহী তো বটেই, পাশাপাশি এই বাড়ির দুই বিশেষ মানুষ বিনোদন জগতের উজ্জ্বল মুখ। একজন হলেন রঞ্জিত মল্লিক আর একজন হলেন তাঁর সুযোগ্য কন্যা কোয়েল মল্লিক। মল্লিক বাড়ির দুর্গাপুজো ১০১ বছরের পুরনো। আর পুজোর কটা দিন বাড়ি ছেড়ে অন্য কোথাও যাওয়ার কথা এই সময় ভাবতেই পারেন না টলি কুইন। ছেলে-মেয়েকে নিয়ে এখন ভরা সংসার নায়িকার। তবে এবারের দুর্গাপুজো তাঁর জন্য খুবই বিশেষ। কারণ এই বছরই প্রথমবারের জন্য মেয়েকে নিয়ে কোয়েলের দুর্গাপুজোর উদযাপনে মাতবেন। তাই এখন থেকেই নায়িকা শুরু করে দিয়েছেন তোড়জোড়।

আরও পড়ুন: পুজোর আগেই আসছে সৌরভ-যীশুর প্রযোজনার প্রথম কাজ

কোয়েলকে এবারও মহিষাসুরমর্দিনী রূপে দেখা যাবে। পুজোতে এই বছর কোনও ছবিও মুক্তি নেই তাঁর, সুতরাং এই সময়টা শুধুই দুই ছেলে-মেয়েকে নিয়ে পুজোর প্ল্যান করছেন কোয়েল। মা দুর্গা দুষ্টের দমন করেন, ছোট থেকে এই কথাই বার বার বলা হয়। ছেলেকেও সেই কথা বুঝিয়েছেন অভিনেত্রী। কিন্তু মায়ের সঙ্গে অসুরের যুদ্ধ দেখে ভয় পেয়ে যায় কবীর। কোয়েল বলেন, মা-কে কেউ কষ্ট দিচ্ছে তা কি কোনও সন্তান সহ্য করতে পারে? কোয়েলকে দেখে এখন ছোট্ট কবীরের একটাই প্রশ্ন, মা দুর্গার বেশি শক্তি, না কি মায়ের শক্তি বেশি? যদিও নায়িকা মাঝে মাঝে ভেবে পান না এই ধরনের প্রশ্নের কী উত্তর দেবেন তিনি। তবে ছোট্ট কবীরকে কোয়েল জানিয়েছেন যে মা দুর্গার শক্তি সবচেয়ে বেশি। কবীর ও কাব্যকে নিয়ে এই বছর কোয়েলের পুজো দারুণভাবে কাটতে চলেছে তা বলাই বাহুল্য। যবে থেকে বুঝতে শিখেছে কবীর বাড়ির পুজো নিয়ে খুবই উত্তেজিত থাকে। দাদু রঞ্জিত মল্লিকের কাছ থেকে কাঁসর-ঘণ্টা বাজানো শিখেছে কোয়েল-পুত্র। পুজোর চারটে দিন কোয়েল, নিসপাল সহ দুই সন্তান মল্লিক বাড়িতেই কাটাবেন।

অন্য খবর দেখুন